Odločba Komisije

z dne 18. marca 2003

o objavi sklicevanja standarda EN 613:2000 "Samostojne plinske konvekcijske grelne naprave" v skladu z Direktivo Sveta 90/396/EGS

(notificirana pod dokumentarno številko K(2003) 710)

(Besedilo velja za EGP)

(2003/189/ES)

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Direktive Sveta 90/396/EGS z dne 29. junija 1990 o približevanju zakonodaj držav članic v zvezi z napravami na plinsko gorivo [1], kakor je bila spremenjena z Direktivo 93/68/EGS [2], in zlasti člena 6(1) Direktive,

ob upoštevanju mnenja Stalnega odbora, ustanovljenega v skladu s členom 5 Direktive 98/34/ES Evropskega parlamenta in Sveta z dne 22. junija 1998, o določitvi postopka za zagotavljanje informacij na področju tehničnih standardov in predpisov in na področju pravil o storitvah informacijske družbe [3], kakor je bila spremenjena z Direktivo 98/48/ES [4],

ob upoštevanju naslednjega:

(1) Člen 2 Direktive 90/396/EGS določa, da se plinske naprave lahko dajo v promet ali obratovanje le, če ob običajni uporabi ne ogrožajo varnosti oseb, domačih živali in lastnine.

(2) V skladu s členom 5 Direktive 90/396/EGS se za plinske naprave predvideva, da izpolnjujejo osnovne zahteve iz člena 3 navedene direktive, če so v skladu z nacionalnimi standardi, ki se zanje uporabljajo in prevzemajo usklajene standarde, katerih sklicne številke so bile objavljene v Uradnem listu Evropske unije.

(3) Države članice morajo objaviti sklicne številke nacionalnih standardov, ki prevzemajo usklajene standarde, katerih sklicne številke so bile objavljene v Uradnem listu Evropske unije.

(4) Združeno kraljestvo je podalo uradni ugovor na usklajeni standard EN 613:2000 "Samostojne plinske konvekcijske grelne naprave", ki ga je sprejel Evropski odbor za standardizacijo (CEN) 13. julija 2000 in čigar sklicna številka je bila objavljena v Uradnem listu Evropskih skupnosti 18. julija 2001 [5], na podlagi tega, da osnovnih zahtev Direktive 90/396/EGS ne izpolnjuje v celoti, zlasti tistih iz točk 2.1 in 3.2.2 Priloge I k Direktivi, ker konstrukcijske zahteve za okrasne zastekljene plinske kamine ne zadostujejo za zagotavljanje visoke stopnje varnosti. Združeno kraljestvo je zlasti zaskrbljeno, da lahko pri takih izdelkih nastopijo nevarne okoliščine v primeru kopičenja plina, saj bi se nakopičen nezgoreli plin lahko vžgal in povzročil resne poškodbe.

(5) Na podlagi informacij, prejetih v okviru posvetovanja nacionalnih organov, CEN-a in Odbora, ustanovljenega z Direktivo 98/34/ES, je bilo ugotovljeno, da ni dokazov, ki bi utemeljevali nevarnost kopičenja ali eksplozije plina. Zato se je izkazalo, da usklajeni standard EN 613:2000 izpolnjuje bistvene zahteve Direktive 90/396/EGS –

SPREJELA NASLEDNJO ODLOČBO:

Člen 1

Sklicevanje na standard EN 613:2000 "Samostojne plinske konvekcijske grelne naprave", ki ga je sprejel Evropski odbor za standardizacijo (CEN) 13. julija 2000 in je bil prvič objavljen v Uradnem listu Evropskih skupnosti z dne 18. julija 2001, se ne umakne s seznama standardov, objavljenega v Uradnem listu Evropske unije. Za standard bo zato tudi v prihodnje veljala domneva skladnosti z ustreznimi določbami Direktive 90/396/EGS.

Člen 2

Ta odločba je naslovljena na države članice.

V Bruslju, 18. marca 2003

Za Komisijo

Erkki Liikanen

Član Komisije

[1] UL L 196, 26.7.1990, str. 15.

[2] UL L 220, 30.8.1993, str. 1.

[3] UL L 204, 21.7.1998, str. 37.

[4] UL L 217, 5.8.1998, str. 18.

[5] UL C 202, 18.7.2001, str. 5.

--------------------------------------------------